Նիկոլո Ձանիոլո

Նիկոլո Ձանիոլո (իտալերեն՝ Nicolò Zaniolo, հուլիսի 2, 1999(1999-07-02), Մասսա, Տոսկանա, Իտալիա), իտալացի պրոֆեսիոնալ ֆուտբոլիստ։ Ներկայումս հանդես է գալիս Ռոմայի և Իտալիայի ազգային հավաքականի կազմում։ Խաղում է հարձակվողական կիսապաշտպանի դիրքում։


== Ակումբային կարիերա ==


=== Վաղ կարիերա ===
Ձանիոլոն հանդես է եկել Ջենոայի, Ֆիորենտինայի և Վիրտուս Էնտելայի ակադեմիաներում։ Իր պրոֆեսիոնալ դեբյուտը նշեց 2017 թվականի մարտի 11-ին՝ Սերիա B-ի Բենևենտոյի դեմ խաղում։ Իր առաջին հանդիպումը Վիրտուս Էնտելայի մեկնարկային կազմում անցկացրեց ապրիլի 29-ին՝ Տրապանիի դեմ խաղում։ Ակումբի կազմում Ձանիոլոն անցկացրեց 7 հանդիպում՝ ստանալով 3 դեղին քարտ։
2017 թվականի հուլիսի 5-ին Ձանիոլոն միացավ Ինտեր Միլանին 1․75 միլիոն եվրոյի դիմաց։ Այստեղ նա սկսեց հանդես գալ ակումբի Մ19 թիմի կազմում։ 2018 թվականի ապրիլի 14-ին՝ Ատալանտայի դեմ խաղում Ձանիոլոն հայտնվեց Ինտերի պահեստայինների նստարանին 64 համարի մարզաշապիկով, սակայն այդպես էլ խաղադաշտ դուրս չեկավ։


=== Ռոմա ===
2018 թվականի հունիսի 26-ին Ձանիոլոն 5 տարվա պայմանագիր կնքեց Ռոմայի հետ։ Նա Դավիդե Սանտոնի հետ միասին դարձավ Ռաջա Նայնգոլանի՝ Ինտեր տեղափոխության մի մասը։ Իր դեբյուտը Ռոմայի կազմում Ձանիոլոն նշեց սեպտեմբերի 19-ին՝ թիմի մեկնարկային կազմում խաղադաշտ դուրս գալով Չեմպիոնների Լիգայի խմբային փուլի Ռեալ Մադրիդի դեմ խաղում։ Առաջին հանդիպումը Սերիա A-ում անցկացրեց սեպտեմբերի 26-ին՝ փոխարինելով Խավիեր Պաստորեին Ֆրոզինոնեի դեմ խաղում։ Իր առաջին գոլը պրոֆեսիոնալ կարիերայում խփեց դեկտեմբերի 26-ին՝ Սասուոլոյի դեմ խաղում։ 2019 թվականի հունվարի 27-ին Ձանիոլոն 2 գոլային փոխանցման հեղինակ դարձավ Ատալանտայի դեմ խաղում։ Փետրվարի 3-ին նա գոլ խփեց Միլանի դեմ խաղում, իսկ հանդիպումն ավարտվեց 1-1 հաշվով։ Իր առաջին գոլը եվրոպական մրցաշարերում իտալացին խփեց փետրվարի 12-ին՝ դուբլ ձևակերպելով Չեմպիոնների Լիգայի 1/8 եզրափակչի Պորտուի դեմ խաղում և օգնելով իր թիմին հաղթել 2-1 հաշվով։ Ռոմայի կազմում իր առաջին մրցաշրջանում Ձանիոլոն անցկացրեց 36 հանդիպում՝ դառնալով 6 գոլի ու 2 գոլային փոխանցման հեղինակ, ճանաչվելով Սերիա A-ի տարվա լավագույն երիտասարդ ֆուտբոլիստ և գրավելով Տոտենհեմի ուշադրությունը։
2019 թվականի օգոստոսի 14-ին Ձանիոլոն երկարաձգեց իր պայմանագիրը Ռոմայի հետ մինչև 2024 թվականը։


== Միջազգային կարիերա ==
Ձանիոլոն ներկայացրել է Իտալիան տարբեր տարիքային երիտասարդական հավաքականներում։ 2018 թվականին նա մինչև 19 տարեկանների հավաքականի կազմում մասնակցեց Եվրոպայի առաջնությանը՝ անցկացրած 5 հանդիպումներում դառնալով գոլի ու 3 գոլային փոխանցման հեղինակ և ընդգրկվելով մրցաշարի խորհրդանշական հավաքականում։ Իտալիան հասավ առաջնության եզրափակիչ, որտեղ սակայն հանդիպման լրացուցիչ ժամանակում պարտվեց Պորտուգալիային։ 2019 թվականի հունիսին Ձանիոլոն մասնակցեց Եվրոպայի Մ21 առաջնությանը՝ անցկացնելով 2 հանդիպում, սակայն Իտալիան դուրս մնաց մրցաշարի խմբային փուլից։
Իտալիայի ազգային հավաքական Ձանիոլոն առաջին անգամ հրավիրվեց 2018 թվականի սեպտեմբերի 1-ին Ռոբերտո Մանչինիի կողմից՝ Լեհաստանի և Պորտուգալիայի դեմ խաղերի համար, սակայն այս հանդիպումներում խաղադաշտ դուրս չեկավ։ Իր դեբյուտը ազգային հավաքականում նշեց 2019 թվականի մարտի 23-ին՝ փոխարինելով Մարկո Վեռատտիին Ֆինլանդիայի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի օգոստոսի 18-ի դրությամբ


=== Միջազգային վիճակագրություն ===
2019 թվականի օգոստոսի 18-ի դրությամբ


== Նվաճումներ ==


=== Միջազգային ===
Իտալիա Մ19

ՈՒԵՖԱ Եվրոպայի Մ19 առաջնություն. երկրորդ տեղ. 2018


=== Անհատական ===
Սերիա A-ի տարվա լավագույն երիտասարդ ֆուտբոլիստ 2018–19
ՈՒԵՖԱ Եվրոպայի Մ19 առաջնության խորհրդանշական հավաքական․ 2018


== Ծանոթագրություններ ==


== Արտաքին հղումներ ==
Ձանիոլոյի պաշտոնական Ինստագրամի էջը
Ձանիոլոն transfermarkt-ում
Ձանիոլոն soccerbase.com-ում
Ձանիոլոն WhoScored.com կայքում
Ձանիոլոն Ռոմայի պաշտոնական կայքում
Ձանիոլոն ՈՒԵՖԱ-ի պաշտոնական կայքում